姜夔
惜红衣·吴兴号水晶宫
吴兴号水晶宫，荷花盛丽。陈简斋云：「今年何以报君恩
，一路荷花相送到青墩。」亦可见矣。丁末之夏，予游千
岩，数往来红香中，自度此曲，以无射宫歌之。
簟枕邀凉，琴书换日，睡馀无力。
细洒冰泉，并刀破甘碧。
墙头换酒，谁问讯城南诗客。
岑寂，高柳晚蝉，说西风消息。
虹梁水陌，鱼浪吹香，红衣半狼藉。
维舟试望，故国眇天北。
可惜渚边沙外，不共美人游历。
问甚时同赋，三十六陂秋色。